SAS vurderer å flytte ruter på grunn av flyavgiften

SAS vurderer å droppe langdistanseflyginger fra Oslo Lufthavn Gardermoen etter innføringen av den omstridte flypassasjeravgiften.

I TENKEBOKSEN: Konsernsjef i SAS, Rickard Gustafson, utelukker ikke at SAS fjerner langdistanseruter fra Oslo Lufthavn Gardermoen på grunn av den særnorske flypassasjeravgiften. Vis mer byoutline Foto: Bertil Enevåg Ericson / Tt NTB scanpix

Publisert: Oppdatert: 6. juni 2016 06:51 , Publisert: 6. juni 2016 06:14

– Det er ikke bare SAS som ser på dette. Alle flyselskaper kan jo velge hvilken flyplass man opererer på, sier konsernsjef i SAS, Rickard Gustafson, til Dagens Næringsliv. Han mener at flypassasjeravgiften er feil.

SAS har i løpet av det siste året økt langdistanseflygingene med rundt 25 prosent. De fleste går fra Stockholm og København, men snart kommer Miami i USA inn som reisemål fra Oslo.

Den særnorske flypassasjeravgiften på toppen av avgiftene som betales til Avinor, gjør det ifølge SAS-sjefen mindre attraktivt å fly fra Norge.

– Det finnes en grense for hva vi kan betale, sier Gustafson. Han mener den knallharde konkurransen spesielt på langdistanseflyginger kan gjøre det mer attraktivt å legge disse til andre flyplasser enn i Norge.

Han peker på at SAS allerede betaler en halv milliard kroner i året til norske myndigheter i samlede avgifter og mener at den nye avgiften kun vil få negative effekter for norsk økonomi og vekst.

Rygge legges ned



Etter at Ryanair legger ned basen på privatdrevne Rygge flyplass fra 1. november og begrunner det med flypassasjeravgiften, legger Rygge ned den sivile delen fra samme dato. 500 arbeidsplasser på flyplassen forsvinner, og det samme i nærområdet som følge av nedleggelsen.

– Vi har generert tusen jobber og vært en lønnsom flyplass. Avgiften gjør at vi blir borte, sa administrerende direktør Pål F. Tandberg i Rygge lufthavn til E24 da det ble klart at flyplassen legger ned.

Flypassasjeravgiften skal ilegges alle avganger fra norske lufthavner med en sats på 80 kroner per passasjer, pluss moms, totalt 88 kroner.

Den nye avgiften skal etter planen gi staten én milliard kroner i inntekt i år.

Måtte utsettes



I desember i fjor vedtok Stortinget den nye avgiften. Plannen var å ilegge flyselskapene avgiften allerede fra 1. april i år, men innføringen ble utsatt da EFTAs overvåkningsorgan (ESA) i mars ga uttrykk for at deler av den omstridte avgiften kunne klassifiseres som ulovlig statsstøtte.

I mai kom ESA med sin vurdering av flyavgiften. Flypassasjeravgiften er ikke ulovlig statsstøtte, mener overvåkningsorganet. Dermed innføres avgiften for alle flyvninger foretatt fra og med 1. juni i år.

Første innbetaling av avgiften er 18. juli i år, og det er Skattedirektoratet som får ansvaret for å følge opp avgiften.

Les også SAS til angrep på Norwegians USA-tillatelse

Les også SAS fløy like mange som Norwegian

Les også Norwegian flyr flere med fullere fly

Her kan du lese mer om Scandinavian Airlines (SAS) Gardermoen